อัตราแลกเปลี่ยน&ภาษี? (ตอน 1)
ปัจจุบัน การค้าขายสินค้าและให้บริการระหว่างประเทศมีมากขึ้น
21 ส.ค. 2554

ปัจจุบัน การค้าขายสินค้าและให้บริการระหว่างประเทศมีมากขึ้น 
โดย..สมชาย ชูเกตุ
ทั้งประเภท จำนวนและมูลค่า แต่สิ่งหนึ่งที่คู่ค้าต้องใช้ตกลงกันก็คือ หน่วยเงินตราที่ซื้อขายสินค้าหรือให้บริการว่าจะใช้เงินตราสกุลใด ซึ่งจะเกี่ยวข้องกับภาษีอากรที่กรมสรรพากรจัดเก็บโดยเฉพาะภาษีมูลค่าเพิ่มและภาษีเงินได้หัก ณ ที่จ่าย หากคู่ค้าตกลงซื้อขายสินค้าหรือให้บริการเป็นเงินบาท การนำมูลค่าซื้อขายไปคิดคำนวณภาษีก็คงไม่มีปัญหาอันใด 
แต่ถ้าตกลงเป็นหน่วยเงินตราต่างประเทศก็ต้องแปลงอัตราแลกเปลี่ยนเงินตราต่างประเทศเป็นหน่วยเงินตราไทยเพื่อใช้ออกใบกำกับภาษีหรือหักภาษี ณ ที่จ่าย เดี๋ยวนี้การซื้อขายสินค้าหรือให้บริการในประเทศก็มีการตกลงใช้หน่วยเงินตราต่างประเทศมากขึ้น 
ทีนี้มาดูกันว่า ผู้ประกอบการจดทะเบียนภาษีมูลค่าเพิ่มจะต้องแปลงอัตราแลกเปลี่ยนเงินตราต่างประเทศเป็นหน่วยเงินบาทเพื่อออกใบกำกับภาษี หรือกรณีที่ต้องนำส่งภาษีมูลค่าเพิ่มเมื่อซื้อสินค้าหรือใช้บริการจากผู้ประกอบการที่อยู่ในต่างประเทศ รวมถึงกรณีผู้จ่ายเงินได้ที่มีหน้าที่หักภาษีเงินได้ ณ ที่จ่าย ว่าต้องใช้อัตราแลกเปลี่ยนใดเพื่อนำมาคิดคำนวณภาษี สรุปได้ดังนี้ 
การออกใบกำกับภาษี 
ผู้ประกอบการจดทะเบียนภาษีมูลค่าเพิ่มที่ขายสินค้าหรือให้บริการและมีหน้าที่ต้องออกใบกำกับภาษี หากได้ตกลงราคาสินค้าหรือค่าบริการเป็นหน่วยเงินตราต่างประเทศ ต้องแสดงมูลค่าของสินค้าหรือบริการและจำนวนภาษีมูลค่าเพิ่มเป็นหน่วยเงินตราไทยในใบกำกับภาษี โดยใช้อัตราแลกเปลี่ยนเงินตราได้ 2 วิธี 
วิธีที่ 1 ใช้อัตราแลกเปลี่ยนเงินตราของธนาคารพาณิชย์ที่ตั้งขึ้นตามกฎหมายว่าด้วยการธนาคารพาณิชย์ที่ได้ประกาศไว้ในการคำนวณเงินตราต่างประเทศเป็นเงินตราไทยในแต่ละวัน โดยใช้ “อัตราซื้อ” หรือ 
วิธีที่ 2 ใช้อัตราแลกเปลี่ยนเงินตราตามอัตราอ้างอิงประจำวันที่ธนาคารแห่งประเทศไทยประกาศไว้ในการคำนวณเงินตราต่างประเทศเป็นเงินตราไทยในแต่ละวัน โดยใช้ “อัตราซื้อถัวเฉลี่ย” 
การใช้อัตราแลกเปลี่ยนเงินตราตามวิธีที่ 1 หรือ 2 เมื่อได้ใช้วิธีใดแล้ว ต้องใช้อัตราแลกเปลี่ยนเงินตรานั้นตลอดไป เว้นแต่จะได้รับอนุมัติจากอธิบดีกรมสรรพากรจึงจะเปลี่ยนแปลงวิธีการได้ 
กรณีได้รับอนุมัติจากอธิบดีกรมสรรพากรให้ออกใบกำกับภาษีเป็นหน่วยเงินตราต่างประเทศ ต้องระบุอัตราแลกเปลี่ยนเงินตราต่างประเทศเป็นเงินตราไทยไว้ในใบกำกับภาษีด้วย 
ตัวอย่างการออกใบกำกับภาษี 
บริษัท ฯลฯ ได้ขายเครื่องจักรให้แก่ลูกค้าในประเทศ โดยตกลงราคาเครื่องจักรเป็นหน่วยเงินตราต่างประเทศ และบริษัท ฯลฯ ได้ส่งมอบเครื่องจักรในวันศุกร์ที่ 3 มิ.ย. 2554 บริษัท ฯลฯ มีสิทธิใช้อัตราแลกเปลี่ยนเงินตราในการออกใบกำกับภาษี ดังนี้ 
วิธีที่ 1 ใช้ “อัตราซื้อ” ของธนาคารพาณิชย์ที่ได้ประกาศไว้ในการคำนวณเงินตราต่างประเทศเป็นเงินตราไทยในวันศุกร์ 3 มิ.ย. 2554 หรือ 
วิธีที่ 2 ใช้ “อัตราซื้อถัวเฉลี่ย” ที่ธนาคารแห่งประเทศไทยประกาศไว้ ณ วันศุกร์ที่ 3 มิ.ย. 2554 ซึ่งเป็นอัตราแลกเปลี่ยนถัวเฉลี่ยของเงินสกุลต่างๆ ณ สิ้นวันทำการประจำวันพฤหัสบดีที่ 2 มิ.ย. 2554 
เบื้องต้นคงทราบกันแล้วเกี่ยวกับการออกใบกำกับภาษีของผู้ประกอบการจดทะเบียนภาษีมูลค่าเพิ่มที่ได้ตกลงขายสินค้าหรือให้บริการเป็นหน่วยเงินตราต่างประเทศ จะต้องแปลงอัตราแลกเปลี่ยนเงินตราต่างประเทศเป็นหน่วยเงินตราไทยโดยใช้อัตราแลกเปลี่ยนใดเพื่อออกใบกำกับภาษี สัปดาห์หน้ามาต่อเกี่ยวกับการหักภาษี ณ ที่จ่าย และการนำส่งภาษีมูลค่าเพิ่ม ว่าต้องใช้อัตราแลกเปลี่ยนใด 
สวัสดีครับ